**Dôvodová správa**

**Všeobecná časť**

Návrh nariadenia vlády Slovenskej republiky, ktorým sa ustanovuje národná tabuľka frekvenčného spektra, bol vypracovaný na základe Plánu legislatívnych úloh vlády na rok 2018 na mesiac november, bod č. 1 a podľa § 6 ods. 2 písm. b) a § 30 ods. 3 zákona č. 351/2011 Z. z. o elektronických komunikáciách, v spolupráci s členmi Medzirezortnej komisie pre harmonizáciu využívania frekvenčného spektra, t. j. s Úradom pre reguláciu elektronických komunikácií a poštových služieb, Ministerstvom obrany Slovenskej republiky, Ministerstvom vnútra Slovenskej republiky a Slovenskou informačnou službou.

Národná tabuľka frekvenčného spektra (ďalej len „NTFS“) je špecifický materiál, ktorý je pripravovaný skupinou odborníkov z vyššie uvedených rezortov a obsahuje najmä:

* údaje o frekvenčnom pásme a jeho pridelení pre príslušné rádiokomunikačné služby podľa aktuálneho Rádiokomunikačného poriadku (RR) pre Región 1 (Slovensko je súčasťou tohto regiónu),
* údaje o frekvenčnom pásme a jeho pridelení v Slovenskej republike, pričom toto pridelenie nepresahuje pridelenia pre služby podľa RR, pásmo však môže byť pridelené pre menej služieb,
* informáciu, či je príslušné frekvenčné pásmo v Slovenskej republike pridelené na civilné alebo vojenské účely,
* poznámky k prideleniu frekvenčného pásma (napr. údaje o chránených frekvenciách),
* informácie o využití frekvenčných pásiem pre konkrétne aplikácie v rámci rádiokomunikačnej služby, pričom je rešpektovaný zoznam aplikácií podľa rozhodnutia Európskeho komunikačného výboru ECC/DEC/(01)03 o Frekvenčnom informačnom systéme Európskeho komunikačného úradu (ECO Frequency Information System – ďalej len „EFIS“) a poznámky k tomuto využitiu.

Okrem toho NTFS obsahuje aj poznámky k prideleniam frekvenčných pásiem podľa RR, vysvetlenie špecifických výrazov z oblasti správy frekvencií, definície kategórií (rádiokomunikačných) služieb, definície výrazov z oblasti zdieľania frekvencií (kategórie rušení), definície kategórií pridelení frekvenčných pásiem a skratky použité v NTFS.

V porovnaní s NTFS, ktorá bola ustanovená nariadením vlády Slovenskej republiky č. 16/2018, ktorým sa mení nariadenie vlády Slovenskej republiky č. 420/2012 Z. z., ktorým sa ustanovuje národná tabuľka frekvenčného spektra v znení neskorších predpisov, boli v novom návrhu NTFS vykonané najmä nasledujúce zmeny:

1. Bola zmenená forma uvádzania poznámok Rádiokomunikačného poriadku, a to tak, že poznámky relevantné pre Slovensko boli priamo zahrnuté do stĺpcov „Frekvenčné pásmo“ a „Pridelenie v SR“.
2. Zo zoznamu „Poznámky uvedené v Rádiokomunikačnom poriadku“ boli vypustené poznámky, ktoré nie sú relevantné pre Slovensko.
3. Bol aktualizovaný zoznam skratiek – vyplynulo z najnovšej terminológie EFIS, resp. tabuľky ECA.
4. Názov pridelenia ROZHLASOVÁ bol zmenený na ROZHLASOVÁ A TELEVÍZNA, čo relevantne korešponduje s anglickým pojmom „broadcasting“.
5. V celej tabuľke došlo k aktualizácii údajov o relevantných dokumentoch EU:

* pre aplikácie SRD (induktívne aplikácie, ULP-AMI, nešpecifikované SRD, Euroloop) bolo v celej NTFS doplnené vykonávacie rozhodnutie Komisie (EU) 2017/1483; v niektorých prípadoch toto rozhodnutie nahradilo vykonávacie rozhodnutie Komisie 2013/752/EU,
* v pásme 1427 – 1518 MHz bolo pre MFCN doplnené vykonávacie rozhodnutie Komisie (EU) 2015/750.

1. Do príslušných frekvenčných pásiem boli doplnené nové špecifikácie rádiových rozhraní RIS 011, 013, 014, 015, 016, 017, 018, 020, 022, 025, 032, 033 a 034.
2. V celej tabuľke došlo k aktualizácii platnosti príslušných rozhodnutí a odporúčaní ECC podľa súčasného stavu:

* boli doplnené nové rozhodnutia ECC/DEC/(18)01, 04 a 05,
* boli vypustené zrušené rozhodnutia ECC/DEC/(07)02.

1. Boli spresnené údaje o platnosti niektorých dokumentov ECC z hľadiska ich relevantnosti pre využitia frekvenčných pásiem.
2. Do príslušných pásiem boli pridané nové všeobecné rozhodnutia Úradu pre reguláciu elektronických komunikácií a poštových služieb: VPR-01/2018 až VPR‑07/2018; neaktuálne VPR boli nahradené novými.
3. Vzhľadom na zmenu odporúčania ERC/REC 70-03 a nové VPR-06/2018 bola z pásma 315 - 20010 kHz vypustená aplikácia ULP-AID.
4. Z pásiem DV, SV, KV a VKV II pre rozhlasovú a televíznu službu bolo vypustené RIS 20, ktoré boli nahradené novými RIS 020.
5. V pásmach 325 – 1606,5 kHz, 13410 – 13450 kHz a 13550 – 13570 kHz bolo pri využití RFID vypustené VPR‑14/2012, pretože toto využitie je plne pokryté novým VPR‑05/2018.
6. Z pásma 495 – 505 kHz bolo vypustené pridelenie LETECKÁ RÁDIONAVIGÁCIA, pretože táto nie je v tomto pásme prevádzkovaná.
7. V pásme 2850 – 3025 kHz bola doplnená existujúca aplikácia SAR (komunikácia) vrátane chránenej frekvencie 3023 kHz.
8. V pásme 4063 – 4438 kHz bola doplnená chránená frekvencia 4207,5 kHz.
9. Z pásma 8195 – 8815 MHz bola vypustená chránená frekvencia 8364 MHz z dôvodu nesúladu s tabuľkou ECA a odporúčaním ITU-R M.541.
10. V pásme 26350 – 27500 kHz boli na základe požiadavky MO SR doplnené pridelenia Pevná a Pohyblivá okrem leteckej pohyblivej, a to na podružnej báze.
11. V pásme 30,01- 32,8625 MHz boli doplnené konkrétne frekvencie pre PMR, využívané Hasičským a záchranným zborom.
12. Do pásma 40,02 – 40,98 MHz bolo na základe požiadavky MO SR pridané pridelenie Pohyblivá s využitím Obranné systémy, a to pre vojenské účely.
13. V pásme 48 – 48,5 MHz bolo na základe požiadavky Ministerstva obrany SR doplnené využitie Obranné systémy.
14. V pásme 155,5125 – 156 MHz bola upravená poznámka k využitiu podľa súčasnej situácie využívania tohto pásma.
15. V pásme 156 – 158,3875 MHz bolo doplnené využitie PMR/PAMR podľa nových RIS.
16. V pásme 165,5125 – 170,4875 MHz bolo spresnené využitie tohto pásma pre PMR, určené pre Hasičský a záchranný zbor a pre dobrovoľné hasičské zbory obcí.
17. V pásme 170,4875 – 174 MHz bolo zmenené využitie Rádiové mikrofóny a ALD na Pomôcky pre nepočujúcich (podľa nového VPR-02/2018).
18. V pásme 174 – 223 MHz bolo doplnené využitie Pomôcky pre nepočujúcich (podľa nového VPR-02/2018).
19. Z pásma 351,0125 – 380 MHz bolo vypustené pridelenie pre civilnú pevnú službu z dôvodu využívania tohto pásma na vojenské účely.
20. Z pásma 390 – 395 MHz bolo vypustené pridelenie pre civilnú pevnú službu z dôvodu využívania tohto pásma na vojenské účely.
21. Z pásma 395 – 399,9 MHz bolo vypustené pridelenie pre civilnú pohyblivú službu z dôvodu využívania tohto pásma na vojenské účely.
22. V pásme 400,15 – 405 MHz bolo doplnené využitie Sondy v rámci družicovej meteorologickej služby a meteorologických prostriedkov.
23. V pásme 440 – 441,025 MHz bolo doplnené využitie PMR/PAMR podľa nového RIS.
24. V pásme 445 – 448 MHz bola podľa nového VPR-03/2018 upravená poznámka k využitiu.
25. V pásme 470 – 790 MHz bola spresnená poznámka k prideleniu pásma a využitiu pre televíznu službu tak, aby forma bola zjednotená s ostatnými údajmi o rozhlasovej a televíznej službe v NTFS.
26. Do pásma 694 – 790 MHz bolo doplnené pridelenie pásma pre POHYBLIVÚ službu okrem leteckej pohyblivej, a to pre využitie TRA-ECS.
27. Do pásme 862 – 868 MHz bolo podľa nového VPR-04/2018 doplnené využitie Širokopásmové systémy na prenos dát.
28. Do pásme 864 – 868 MHz bolo podľa nového VPR-04/2018 doplnené využitie RFID.
29. Do pásme 1240 – 1300 MHz bolo doplnené pridelenie pre DRUŽICOVÚ RÁDIONAVIGÁCIU (zostup) ako aj využitie pre družicový navigačný systém GLONASS.
30. V pásme 1260 – 1300 MHz bolo pre RÁDIOLOKÁCIU doplnené využitie Merače rýchlosti vetra podľa RIS 034-1.
31. V pásme 1427 – 1518 MHz bolo pre pevnú službu doplnené nové využitie MFCN.
32. V pásme 1427 – 1518 MHz bolo doplnené nové pridelenie pásma pre POHYBLIVÚ službu okrem leteckej pohyblivej, a to s využitím pre MFCN.
33. Z pásma 1525 - 1660,5 MHz boli z poznámok k zemským staniciam pre MSS vypustené privátne systémy.
34. V pásme 1700 – 1710 MHz bola na základe požiadavky MO SR odsúhlasená zmena pridelenia pre pevnú službu a pre pohyblivú službu okrem leteckej pohyblivej z podružnej na prednostnú bázu.
35. V pásme 1880 – 1930 MHz bola spresnená poznámka k využitiu TRA-ECS podľa reálneho stavu.
36. V pásme 2010 – 2025 MHz boli z poznámky k využitiu TRA-ECS vypustené neaktuálne aplikácie.
37. V pásme 2010 – 2025 MHz, 2300 – 2450 MHz a 2450 – 2500 MHz bolo podľa najnovších znení dokumentov REC 25-10 a ECC/DEC/(01)03 upravené, resp. doplnené využitie PMSE.
38. V pásme 2300 – 2450 MHz bolo na základe požiadavky Ministerstva obrany SR doplnené pridelenie pásma pre pevnú i pohyblivú službu na podružnej báze, obe s využitím pre obranné systémy.
39. V pásme 2300 – 2450 MHz bola pre využitie RFID zrušená poznámka, že ide len o vnútorné využitie.
40. V pásme 2483,5 – 2500 MHz bolo podľa nového VPR-06/2018 doplnené využitie MBANS.
41. V pásme 3600 – 4200 MHz bolo podľa RIS 014-01 pridané pridelenie pre Družicovú pevnú službu na podružnej báze, a to s využitím Zemské stanice pre FSS.
42. V pásme 7075 – 7235 MHz bolo podľa najnovšej verzie ERC/REC 25-10 zmenené využitie zo SAB/SAP a ENG/OB na Video PMSE.
43. V pásme 8025 – 8400 MHz bolo na základe požiadavky MO SR pridané pridelenie pre službu DRUŽICOVÁ POHYBLIVÁ (vzostup), a to pre vojenské využitie.
44. V pásme 8500 – 8550 MHz bolo pridelenie pre vojenskú rádiolokáciu zmenené z podružnej na prednostnú bázu.
45. V pásme 10 – 10,5 GHz bolo podľa najnovšej verzie ERC/RE 25-10 pridané využitie Video PMSE.
46. V pásme 10,7 – 14,5 GHz bolo využitie Plavebná komunikácie zmenené na ESV. Taktiež bolo doplnené nové využitie ESIM (podľa nových rozhodnutí ECC/DEC).
47. Z pásma 14,3 – 14,5 GHz boli vypustené využitia HEST a LEST z dôvodu nesúladu s ECC/DEC/(06)02 a 03.
48. V pásme 14,4 – 14,47 GHz bolo pridelenie DRUŽICOVÁ PEVNÁ (vzostup) rozšírené aj pre vojenské využitie.
49. Z pásma 21,2 – 21,4 GHz bolo podľa najnovšej verzie ERC/REC 25-10 vypustené využitie SAP/SAB videospoje bod-bod.
50. Z pásma 24 – 24,05 GHz bolo podľa nového VPR-01/2018 vypustené využitie Nešpecifikované SRD.
51. V pásme 24,05 – 24,25 GHz bolo podľa nového VPR-07/2018 využitie SRR nahradené využitím TTT.
52. V pásme 24,25 – 24,65 GHz bol pri využití SRR v poznámke upravené frekvenčný rozsah a vypustené neaktuálne údaje.
53. Z pásma 24,65 – 27 GHz bolo odstránené využitie SRR, keďže platnosť využívania tohto pásma pre SRR podľa VPR-10/2012 zanikla.
54. V pásme 62 – 64 GHz a 76 – 77,5 GHz bola pre využitie TTT upravená poznámka podľa nového VPR-07/2018.
55. V pásme 167 – 174,8 GHz bolo podľa nového odporúčania ECC/REC/(18)01 doplnené pridelenie PEVNÁ.
56. V pásmach 130 – 134 GHz, 141 – 148,5 GHz, 151,5 – 174,5 GHz bolo podľa nového odporúčania ECC/REC/(18)01 doplnené využitie Pevná.

Zabezpečenie účelného využívania frekvenčného spektra, hospodárenie a  dohľad nad efektívnym využívaním frekvenčného spektra prináleží štátu a je zabezpečené prostredníctvom Úradu pre reguláciu elektronických komunikácií a poštových služieb.

Predložený návrh nariadenia vlády Slovenskej republiky nebude mať vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti, a ani vplyvy na služby verejnej správy pre občana.

Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

**Osobitná časť**

### K § 1

V súlade s § 30 ods. 3 zákona č. 351/2011 Z. z. o elektronických komunikáciách sa ustanovuje nová národná tabuľka frekvenčného spektra.

### K § 2

V súvislosti s ustanovením novej národnej tabuľky frekvenčného spektra sa súčasne zrušuje doterajšie nariadenie vlády Slovenskej republiky č. 420/2012 Z. z., ktorým sa ustanovuje národná tabuľka frekvenčného spektra v znení neskorších predpisov.

### K § 3

Ustanovuje sa účinnosť nariadenia vlády.

### K Prílohe

Príloha obsahuje podrobné rozdelenie frekvenčných pásiem, ktoré sú pridelené pre jednotlivé rádiokomunikačné služby na civilné účely a vojenské účely. NTFS je spracovaná s prihliadnutím na potrebu európskej harmonizácie, stupeň technického rozvoja rádiových zariadení a poskytovanie služieb v Slovenskej republike v konkrétnom frekvenčnom pásme pri súčasnom zabezpečení obrany a bezpečnosti štátu.